b'\n_START_ARTICLE_\nWayne Rainey\n_START_PARAGRAPH_\nWayne Wesley Rainey (s. 23. lokakuuta 1960 Downey, Kalifornia) on entinen yhdysvaltalainen ratamoottoripy\xc3\xb6r\xc3\xa4ilij\xc3\xa4. H\xc3\xa4n voitti 500cc-luokan maailmanmestaruuden kolmesti per\xc3\xa4kk\xc3\xa4in 1990-luvun alussa. Rainey oli ajamassa nelj\xc3\xa4nteen mestaruuteen vuonna 1993, mutta loukkaantui kesken kauden._NEWLINE_Rainey aloitti kilpauransa Speedway-kisoissa. 16-vuotiaana h\xc3\xa4n p\xc3\xa4\xc3\xa4si kilpailemaan AMA:n j\xc3\xa4rjest\xc3\xa4miin kilpailuihin ja 18-vuotiaana Rainey ajoi jo arvostetussa 750cc-luokassa USA:n mestaruussarjaa. Alemmissa sarjoissa voittamaan tottunut Rainey ei p\xc3\xa4rj\xc3\xa4nnytk\xc3\xa4\xc3\xa4n 750-kuutioisissa. H\xc3\xa4nen pieni kokonsa haittasi kookkaan py\xc3\xb6r\xc3\xa4n hallitsemista ovaaliradoilla. Kaiken lis\xc3\xa4ksi Rainey loukkaantui kesken kauden._NEWLINE_Wayne Rainey ajoi 750-kuutioisissa viel\xc3\xa4 muutaman kauden ilman suurempaa menestyst\xc3\xa4. Rainey turhautui sorakisoihin ja kun Kawasaki ehdotti tallipaikkaa USA:n Superbike-sarjaan 1000cc-luokkaan, h\xc3\xa4n siirtyi ratamoottoripy\xc3\xb6r\xc3\xa4ilyyn. Rainey ajoi kauden 1982 hallitsevan USA:n mestarin Eddie Lawsonin tallikaverina, ja voitti seuraavalla kaudella USA:n mestaruuden 750-kuutioisissa._NEWLINE_Kaudella 1984 Wayne Rainey ajoi ensimm\xc3\xa4isen kerran MotoGP:ss\xc3\xa4. H\xc3\xa4n sai paikan Kenny Robertsin uudesta tallista Yamahalla 250cc-luokkaan. Rainey ajoi yhdess\xc3\xa4 osakilpailussa kolmanneksi, mutta muuten kausi oli pettymys. Rainey palasikin takaisin Yhdysvaltoihin kilpailemaan kansallisiin sarjoihin. Kaudella 1987 USA:n Superbike-sarjassa alkoi Wayne Raineyn ja Kevin Schwantzin v\xc3\xa4linen kaksinkamppailu. Molemmat halusivat voittaa mestaruuden ja antaa sit\xc3\xa4 kautta n\xc3\xa4ytt\xc3\xb6j\xc3\xa4 MotoGP:t\xc3\xa4 varten. Wayne Rainey ajoi pisteille tasaisesti, kun taas Schwantz voitti kisoja, mutta koki paljon my\xc3\xb6s ulosajoja. Rainey voitti lopulta mestaruuden, vaikka Schwantz oli voittanut enemm\xc3\xa4n kisoja. Raineyn ja Schwantzin v\xc3\xa4linen kaksintaistelu jatkui MotoGP:ss\xc3\xa4 ja he ottivat yhteen my\xc3\xb6s radan ulkopuolella._NEWLINE_Wayne Rainey siirtyi kaudeksi 1988 MotoGP:n 500cc-luokkaan j\xc3\xa4lleen Kenny Robertsin talliin ja Yamahalle. Rainey voitti yhden kisan ja oli kokonaispisteiss\xc3\xa4 kolmas. Seuraavalla kaudella h\xc3\xa4n paransi voittaen kolme kilpailua ja ollen kokonaispisteiss\xc3\xa4 toinen. Kausina 1990-1992 Wayne Rainey voitti kolme per\xc3\xa4kk\xc3\xa4ist\xc3\xa4 maailmanmestaruutta. Rainey mursi jalkansa kauden 1991 viimeisen kisan harjoituksissa ja se vaikutti viel\xc3\xa4 kauden 1992 valmistautumiseen. Raineylla oli vaikeuksia k\xc3\xa4vell\xc3\xa4 ja ennen kautta ajetuissa testeiss\xc3\xa4 h\xc3\xa4n kolaroi uudestaan. H\xc3\xa4nen pikkusormensa vaurioitui niin pahasti, ett\xc3\xa4 se jouduttiin amputoimaan. Vajaakuntoisena kilpaillut Rainey ajoi ulos avauskisassa. My\xc3\xb6hemmin kaudella Rainey kolaroi Saksan GP:ss\xc3\xa4 ja mursi kylkiluunsa. Saksan osakilpailun j\xc3\xa4lkeen Rainey oli jo 65 pistett\xc3\xa4 Mick Doohania per\xc3\xa4ss\xc3\xa4. Seuraavassa osakilpailussa Doohan mursi jalkansa ja toipilaanakin Rainey sai kurottua piste-eroa kiinni. Kauden viimeiseen osakilpailuun l\xc3\xa4hdett\xc3\xa4ess\xc3\xa4 Doohanilla oli viel\xc3\xa4 kahden pisteen etumatka, mutta Rainey vei lopulta mestaruuden._NEWLINE_Wayne Rainey aloitti kauden 1993 vakuuttavasti ja oli menossa kohti nelj\xc3\xa4tt\xc3\xa4 per\xc3\xa4kk\xc3\xa4ist\xc3\xa4 mestaruuttaan. Rainey johti MM-sarjaa ennen kauden kolmanneksi viimeist\xc3\xa4 osakilpailua Italian GP:t\xc3\xa4. H\xc3\xa4n johti my\xc3\xb6s kisaa ennen kohtalokasta ulosajoa. Rainey lensi py\xc3\xb6r\xc3\xa4n sel\xc3\xa4st\xc3\xa4 jarrutuksessa ja mursi selk\xc3\xa4nikamansa. Sill\xc3\xa4 kohtaa rataa oli tehty autokisoja varten turva-alue, jossa soran pintaa oli uritettu, jotta liukuvat autot pys\xc3\xa4htyisiv\xc3\xa4t nopeammin. Se ei ollut hyv\xc3\xa4 liukuvaa moottoripy\xc3\xb6r\xc3\xa4ilij\xc3\xa4\xc3\xa4 ajatellen. Rainey halvaantui rintakeh\xc3\xa4st\xc3\xa4 alasp\xc3\xa4in ja mestaruus meni pitk\xc3\xa4aikaiselle kilpailijalle Kevin Schwantzille._NEWLINE_Kilpauran j\xc3\xa4lkeen Wayne Rainey toimi tallip\xc3\xa4\xc3\xa4llikk\xc3\xb6n\xc3\xa4 kaudella 1994 250-kuutioisissa ja kausina 1995-1998 500-kuutioisissa kunnes vet\xc3\xa4ytyi kokonaan MotoGP:st\xc3\xa4. Rainey on kilpaillut k\xc3\xa4siohjasteisella kartingautolla World SuperKart -sarjassa.'